पर्यटकों की आवाजाही शुरू, रोज 1200 गाड़ियों को मिलेगा परमिट
हिमाचल प्रदेश के मनाली में 13050 फीट की ऊंचाई पर रोहतांग दर्रा पर्यटकों की आवाजाही के लिए सात महीने बाद बहाल कर दिया गया है। DC कुल्लू ने इसे लेकर आदेश जारी कर दिए हैं।
हिमाचल प्रदेश के मनाली में 13050 फीट की ऊंचाई पर रोहतांग दर्रा पर्यटकों की आवाजाही के लिए सात महीने बाद बहाल कर दिया गया है। DC कुल्लू ने इसे लेकर आदेश जारी कर दिए हैं। अब देशभर से पर्यटक बर्फ के ऊंचे-ऊंचे पहाड़ों का दीदार और इनके बीच से सफर का आनंद उठा पाएंगे।
इस बार रोहतांग दर्रा बीते साल की अपेक्षा 38 दिन की देरी से बहाल किया गया है, क्योंकि इस बार 15 मई तक बार-बार बर्फ गिरती रही है। मनाली से मढ़ी तक जून के पहले सप्ताह में ही वाहनों की आवाजाही शुरू कर दी गई थी, लेकिन मढ़ी से आगे रोहतांग दर्रा तक वन-वे किया गया था। चार-पांच से पार्किंग और सड़क को टू-लेन बनाने का काम चल रहा था। अब यह पूरा कर दिया गया है।
रोजाना 1200 वाहनों को रोहतांग जाने की होगी अनुमति
पर्यावरण को नुकसान न हो और यातायात व्यवस्था बनी रही, इसे देखते हुए रोजाना 1200 टूरिस्ट व्हीकल को ही यहां जाने की अनुमति होगी। इनमें 800 पेट्रोल और 400 डीजल वाहन होंगे।
DC कुल्लू आशुतोष गर्ग ने बताया कि DSP मनाली और BRO के संयुक्त निरीक्षण के बाद रोहतांग दर्रा को यातायात के लिए बहाल किया गया। उन्होंने कहा कि यातायात की अनुमति NGT के आदेशों और शर्तों के अनुसार होगी।
घाटी में रौनक 
सड़क बहाल करने के बाद आज भी बढ़ी संख्या में पर्यटन रोहतांग दर्रा पहुंच रहे हैं। इससे बर्फ से ढकी खूबसूरत घाटी में रौनक बढ़ गई है।
बर्फ के पहाड़ों के बीच से गुजरते हैं वाहन
बेशक लाहौल जाने के लिए अब लोग अटल टनल का इस्तेमाल करते हैं, लेकिन रोहतांग दर्रा से सफर का अपना ही मजा है। सड़क के दोनों ओर 10 से 15 फीट ऊंचे बर्फ के पहाड़ों के बीच से बस व वाहन गुजरते हैं। इसलिए खासकर पर्यटक रोहतांग दर्रा खुलने का बेसब्री से इंतजार कर रहे थे।